b'\n_START_ARTICLE_\nInteligencija\n_START_PARAGRAPH_\nInteligencija je mentalna karakteristika koja se sastoji od sposobnosti za u\xc4\x8denje iz iskustva, prilagodbe na nove situacije, razumijevanja i kori\xc5\xa1tenja apstraktnih pojmova i kori\xc5\xa1tenja prethodnih znanja za snala\xc5\xbeenje u novoj okolini u kojima ne poma\xc5\xbee stereotipno nagonsko pona\xc5\xa1anje. Jo\xc5\xa1 se definira kao sposobnost brzog i u\xc4\x8dinkovitog snala\xc5\xbeenja u novim i nepoznatim situacijama, a postoji i apstraktna definicija da je "inteligencija ono \xc5\xa1to se mjeri testovima inteligencije"._NEWLINE_Iako se definicije inteligencije razlikuju, teoreti\xc4\x8dari se sla\xc5\xbeu da je inteligencija potencijal, a ne potpuno razvijena sposobnost. Smatra se da je inteligencija kombinacija uro\xc4\x91enih karakteristika \xc5\xbeiv\xc4\x8danog sustava i razvojne inteligencije, oblikovane iskustvom i u\xc4\x8denjem._NEWLINE_Inteligenciju je mogu\xc4\x87e mjeriti, iako nesavr\xc5\xa1eno, testovima inteligencije._NEWLINE_Iako bi se moglo pomisliti da visoka inteligencija omogu\xc4\x87ava osobi uspjeh u dru\xc5\xa1tvu, mnogi drugi \xc4\x8dinbenici koji utje\xc4\x8du na dru\xc5\xa1tveni uspjeh \xc4\x8dine predvi\xc4\x91anja nepouzdanim. Mehanizmi pretvaranja inteligencije u dru\xc5\xa1tveni uspjeh nisu u potpunosti razja\xc5\xa1njeni. Tako, na primjer, postoji \xc4\x8dvrsta veza izme\xc4\x91u uspjeha u osnovnoj \xc5\xa1koli i inteligencije, ali nakon toga nije vi\xc5\xa1e mogu\xc4\x87e predvidjeti uspjeh pojedinaca na temelju inteligencije._NEWLINE_Inteligencija, mjerena IQ-om i drugim testovima, se naj\xc4\x8de\xc5\xa1\xc4\x87e koristi u obrazovnim, poslovnim i vojnim organizacijama zato jer je dobar pokazatelj na pona\xc5\xa1anje pojedinca.\n_START_SECTION_\nZaslijepljena skupina\n_START_PARAGRAPH_\nZaslijepljena skupina (engl. groupthink) je termin koji ozna\xc4\x8dava na\xc4\x8din dono\xc5\xa1enja odluka u maloj, kohezivnoj skupini. Zbog pretjerane \xc5\xbeelje za jedinstvenim mi\xc5\xa1ljenjem, \xc4\x8dlanovi skupine nisu u stanju realno procjenjivati sve raspolo\xc5\xbeive mogu\xc4\x87nosti, pa raste vjerojatnost dono\xc5\xa1enja krivih odluka.'